ประกาศธนาคารแห่งประเทศไทยประกาศธนาคารแห่งประเทศไทยเรื่อง การอนุญาตให้ธนาคารพาณิชย์ประกอบธุรกิจหลักทรัพย์ประเภทกิจการการยืมและให้ยืมหลักทรัพย์และการขายชอร์ต----------------- อาศัยอำนาจตามความในมาตรา๙ ทวิแห่งพระราชบัญญัติการธนาคารพาณิชย์พ.ศ. ๒๕๐๕ซึ่งแก้ไขเพิ่มเติมโดยพระราชบัญญัติการธนาคารพาณิชย์ (ฉบับที่ ๒)พ.ศ. ๒๕๒๒ธนาคารแห่งประเทศไทยออกข้อกำหนดเกี่ยวกับการประกอบธุรกิจของธนาคารพาณิชย์ดังต่อไปนี้ ข้อ๑ให้ยกเลิกหนังสือธนาคารแห่งประเทศไทยที่ ธปท.ง. (ว) ๒๑๑๕/๒๕๔๒เรื่องหลักเกณฑ์ในการอนุญาตให้ธนาคารพาณิชย์ประกอบธุรกิจหลักทรัพย์ประเภทกิจการการยืมและให้ยืมหลักทรัพย์ เฉพาะกรณีเป็นตัวแทนหรือนายหน้าลงวันที่ ๑ มิถุนายน ๒๕๔๒ ข้อ๒ให้ธุรกิจดังต่อไปนี้เป็นธุรกิจที่อนุญาตให้ธนาคารพาณิชย์ประกอบได้ (๑)ธุรกิจหลักทรัพย์ประเภทกิจการการยืมและให้ยืมหลักทรัพย์กรณีเป็นตัวแทนหรือนายหน้า (๒)ธุรกิจหลักทรัพย์ประเภทกิจการการยืมและให้ยืมหลักทรัพย์เฉพาะตราสารแห่งหนี้ ในฐานะเป็นคู่สัญญากับผู้ยืมหรือผู้ให้ยืม (๓)การให้ยืมหลักทรัพย์ เฉพาะตราสารแห่งหนี้ โดยเป็นคู่สัญญากับผู้ที่ได้รับใบอนุญาตประกอบธุรกิจหลักทรัพย์ประเภทกิจการการยืมและให้ยืมหลักทรัพย์ตามกฎหมายว่าด้วยหลักทรัพย์และตลาดหลักทรัพย์หรือกับศูนย์รับฝากหลักทรัพย์ (๔)การขายหลักทรัพย์ที่ต้องยืมหลักทรัพย์มาเพื่อการส่งมอบ (การขายชอร์ต)เฉพาะตราสารแห่งหนี้ ข้อ๓ ธนาคารพาณิชย์ที่ประสงค์จะประกอบธุรกิจตามข้อ ๒ ต้องเป็นธนาคารพาณิชย์ที่มีอัตราส่วนเงินกองทุนต่อสินทรัพย์และภาระผูกพันที่ไม่ต่ำกว่าเกณฑ์ที่ธนาคารแห่งประเทศไทยกำหนด ณ วันที่เริ่มประกอบธุรกิจ ข้อ๔ ในการประกอบธุรกิจตามข้อ ๒ (๒) และ (๓) ธนาคารพาณิชย์ต้องปฏิบัติตามเงื่อนไขดังต่อไปนี้ ๔.๑ธนาคารพาณิชย์จะทำการยืมและให้ยืมหลักทรัพย์ได้เฉพาะกับคู่สัญญาที่เป็นสถาบันเท่านั้น ซึ่งได้แก่ (๑) ธนาคารแห่งประเทศไทย (๒)กองทุนเพื่อการฟื้นฟูและพัฒนาระบบสถาบันการเงิน (๓)ธนาคารเพื่อการส่งออกและนำเข้าแห่งประเทศไทย (๔)บรรษัทเงินทุนอุตสาหกรรมแห่งประเทศไทย (๕) ธนาคารพาณิชย์ (๖) บริษัทเงินทุน (๗) บริษัทหลักทรัพย์ (๘) บริษัทประกันชีวิต (๙)สถาบันการเงินต่างประเทศที่กระทำเพื่อประโยชน์ของตนเองหรือในฐานะตัวแทนของบุคคลอื่นที่ไม่มีภูมิลำเนาในประเทศไทย (๑๐) กองทุนรวม (๑๑) กองทุนสำรองเลี้ยงชีพ (๑๒) กองทุนส่วนบุคคล (๑๓) กองทุนบำเหน็จบำนาญ (๑๔)สถาบันการเงินที่มีกฎหมายจัดตั้งขึ้นโดยเฉพาะและได้รับใบอนุญาตประกอบธุรกิจหลักทรัพย์ประเภทกิจการการยืมและให้ยืมหลักทรัพย์ (๑๕)นิติบุคคลอื่นที่ธนาคารแห่งประเทศไทยให้ความเห็นชอบ ๔.๒ จำนวนเงินหรือมูลค่าของหลักทรัพย์ที่ธนาคารพาณิชย์ให้ยืมกับคู่สัญญารายใดรายหนึ่งเมื่อรวมกับจำนวนเงินที่ธนาคารพาณิชย์ให้สินเชื่อหรือลงทุนในกิจการของ หรือก่อภาระผูกพันกับคู่สัญญารายนั้นต้องไม่เกินร้อยละ๒๕ ของเงินกองทุนชั้นที่ ๑ ของธนาคารพาณิชย์ ในการคำนวณจำนวนเงินหรือมูลค่าของหลักทรัพย์รวมกับจำนวนเงินที่ธนาคารพาณิชย์ให้สินเชื่อ หรือลงทุน หรือก่อภาระผูกพันข้างต้นให้ปฏิบัติตามข้อกำหนดของธนาคารแห่งประเทศไทยในเรื่องการกำหนดอัตราส่วนจำนวนเงินที่ธนาคารพาณิชย์ให้สินเชื่อ ลงทุนและก่อภาระผูกพันเพื่อบุคคลใดบุคคลหนึ่งกับเงินกองทุนโดยอนุโลมและนอกเหนือจากข้อปฏิบัติตามข้อกำหนดข้างต้นแล้วในกรณีการให้ยืมหลักทรัพย์โดยมีเงินสดวางเป็นหลักประกันให้ได้รับยกเว้นไม่ต้องนับรวมมูลค่าหลักทรัพย์ที่ให้ยืมในส่วนที่มีเงินสดวางเป็นประกันในการคำนวณจำนวนเงินดังกล่าว ข้อ๕ ธนาคารพาณิชย์ต้องปฏิบัติตามหลักเกณฑ์ในเรื่องเกี่ยวกับวิธีการทำธุรกรรม ระบบควบคุมภายใน การจัดทำแบบรายงานรวมทั้งข้อปฏิบัติหรือเงื่อนไขอื่น ๆที่ธนาคารแห่งประเทศไทยกำหนด ข้อ๖ให้ธนาคารพาณิชย์ที่ประสงค์จะประกอบธุรกิจตามข้อ ๒ แจ้งวันที่จะเริ่มเปิดดำเนินธุรกิจ และส่งแผนงานรองรับการประกอบธุรกิจต่อธนาคารแห่งประเทศไทยอย่างน้อย ๓๐ วัน ก่อนเริ่มเปิดดำเนินการ ทั้งนี้แผนงานดังกล่าวต้องได้รับอนุมัติจากคณะกรรมการของธนาคารพาณิชย์และต้องมีสาระสำคัญอย่างน้อยดังต่อไปนี้ (๑)นโยบายและระเบียบปฏิบัติในการประกอบธุรกิจ (๒)นโยบายการวิเคราะห์ความน่าเชื่อถือและการกำหนดวงเงินของคู่สัญญา (๓)ระเบียบ และวิธีการบริหารความเสี่ยงและระบบควบคุมภายใน ทั้งนี้หากธนาคารแห่งประเทศไทยมิได้มีข้อทักท้วงภายใน ๓๐วัน นับจากวันที่ธนาคารแห่งประเทศไทยได้รับแผนงานดังกล่าวให้ธนาคารพาณิชย์ดำเนินการประกอบธุรกิจดังกล่าวได้ ข้อ๗ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ประกาศณ วันที่ ๖ กันยายน พ.ศ. ๒๕๔๓ หม่อมราชวงศ์จัตุมงคล โสณกุล ผู้ว่าการ ธนาคารแห่งประเทศไทย[รก. ๒๕๔๓/พ๙๒ง/๑๑/๑๑ กันยายน ๒๕๔๓]